Τη σύγκληση της Επιτροπής Εξωτερικών και Άμυνας της Βουλής προκειμένου να συζητηθούν οι τελευταίες εξελίξεις στις ελληνοτουρκικές σχέσεις, ζητούν, με επιστολή τους προς τον πρόεδρο της Επιτροπής Κώστα Δουζίνα, 13 βουλευτές της ΝΔ, με επικεφαλής τους τομεάρχες Εξωτερικών Γιώργο Κουμουτσάκο και Άμυνας Βασίλη Κικίλια. Οι βουλευτές ζητούν η σύγκληση να είναι έκτακτη και κεκλεισμένων των θυρών.

«Η επιδείνωση της τουρκικής παραβατικής συμπεριφοράς στο Αιγαίο συνεχίσθηκε καθ' όλο το 2017, το οποίο έκλεισε με τον υψηλότερο αριθμό παραβιάσεων εθνικών χωρικών υδάτων και εναέριου χώρου των τελευταίων 15 ετών. Από τις αρχές του έτους η συμπεριφορά αυτή έλαβε ακόμη πιο ανησυχητική μορφή με επαναλαμβανόμενα περιστατικά προκλητικών ενεργειών από τουρκικά σκάφη στην περιοχή των Ιμίων, τα οποία μάλιστα σε αρκετές περιπτώσεις πραγματοποιήθηκαν σε ελληνικά χωρικά ύδατα δυτικά των νησίδων», αναφέρουν οι βουλευτές της ΝΔ και προσθέτουν ότι «ακραία πρόκληση συνιστά ο χθεσινός εμβολισμός σκάφους του Ελληνικού Λιμενικού Σώματος από τουρκική ακταιωρό εντός ελληνικών χωρικών υδάτων στην περιοχή των Ιμίων».

«Αυτό το κλίμα έντασης συντηρείται και κλιμακώνεται από τις εμπρηστικές δηλώσεις Τούρκων αξιωματούχων, αποκορύφωμα των οποίων αποτελούν οι σημερινές δηλώσεις του Τούρκου Προέδρου Ερντογάν, ο οποίος απείλησε ευθέως με χρήση των τουρκικών Ενόπλων Δυνάμεων εναντίον της χώρας μας και της Κύπρου», αναφέρουν οι βουλευτές της ΝΔ και τονίζουν ότι επιβάλλεται να υπάρξει ουσιαστική ενημέρωση της Επιτροπής για τις εξελίξεις στις ελληνοτουρκικές σχέσεις και σε βάθος συζήτηση, με σκοπό, μεταξύ άλλων, να διαμορφωθούν συνθήκες για την οικοδόμηση ενιαίας εθνικής στάσης που θα περιορίσει αποτελεσματικά την τουρκική προκλητικότητα.

Για το λόγο αυτόν ζητούν την άμεση σύγκληση της Επιτροπής σε έκτακτη κεκλεισμένων των θυρών συνεδρίαση, παρουσία του υπουργού Εξωτερικών, του υπουργού Άμυνας και του Α/ΓΕΕΘΑ.